**Ministru kabineta noteikumu projekta „Valsts informācijas un komunikācijas tehnoloģiju pārvaldības vadītāju foruma nolikums” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts ir izstrādāts, lai izpildītu Ministru kabineta 2013.gada 19.februāra rīkojuma Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis”” 3.1.1.3.apakšpunktā doto uzdevumu izstrādāt un vides aizsardzības un reģionālās attīstības ministram iesniegt noteiktā kārtībā Ministru kabinetā valsts informācijas un komunikācijas tehnoloģiju pārvaldības vadītāju foruma reglamentu un dalībnieku sarakstu. |
| 2. | Pašreizējā situācija un problēmas | Atbilstoši koncepcijai „Valsts informācijas un komunikācijas tehnoloģiju pārvaldības organizatoriskais modelis” (apstiprināta ar Ministru kabineta 2013.gada 19.februāra rīkojumu Nr.57) (turpmāk – koncepcija), lai efektīvi izmantotu un attīstītu valsts pārvaldei nepieciešamās informācijas un komunikācijas tehnoloģijas (turpmāk – IKT), to pārvaldību ir paredzēts realizēt pēc daļēji centralizēta modeļa, kas paredz noteikt tajā iesaistīto pušu kompetenci un atbildību valsts un attiecīgo valsts pārvaldes nozaru (resoru) līmenī (turpmāk – modelis).  Modeļa ieviešana valsts IKT pārvaldībā ļauj no vienas puses nodrošināt IKT atbalstu iestādēm atbilstoši to vajadzībām, pieņemot nepieciešamos lēmumus attiecīgās valsts pārvaldes nozares (resora) līmenī, bet no otras puses – nodrošināt valsts pārvaldē izmantojamo IKT resursu konsolidāciju un koplietošanu, pieņemot ar to saistītus lēmumus starpnozaru (pārresoru) līmenī. Turklāt, modeļa ieviešana veicinātu koplietošanas IKT risinājumu un pakalpojumu izmantošanu ne tikai valsts institūcijās, bet arī pašvaldībās, nodrošinot valsts un pašvaldību IKT infrastruktūras sadarbspēju.  Viens no galvenajiem elementiem modelī ir Valsts IKT pārvaldības vadītāju forums (turpmāk – Forums), ar kura starpniecību ir paredzēts organizēt koordināciju un horizontālu sadarbību starp visu resoru IKT pārvaldības organizācijām, koplietošanas IKT pārvaldības organizāciju, kā arī pašvaldībām, ciktāl tas attiecas uz pašvaldību un valsts informācijas sistēmu sadarbspēju.  Atbilstoši koncepcijas 5.4.apakšpunktam „Valsts IKT vadītāju foruma funkcijas” Forums ir jāizveido, lai nodrošinātu koordinētu valsts IKT stratēģiskās attīstības principu un scenārija ieviešanu resoros, kā arī koncepcijas 2.3.apakšpunktā noteikto valsts IKT pārvaldības uzlabošanas uzdevumu īstenošanu, ņemot vērā resoru pamatdarbības vajadzības. Foruma sastāvā tiks iekļauti resoru IKT vadītāji, koplietošanas IKT organizācijas vadītājs, kā arī Satiksmes ministrijas pārstāvis elektronisko sakaru jautājumos un Latvijas Pašvaldību savienības pārstāvis pašvaldību IKT jautājumos. Forumu vadīs Vides aizsardzības un reģionālās attīstības ministrijas (turpmāk – VARAM) valsts sekretāra vietnieks IKT jautājumos.  Modeli ir paredzēts ieviest divos etapos. Modeļa 1.ieviešanas etapā tiks izveidotas un sāks darboties visas būtiskās pārvaldības modeļa strukturālās komponentes, tajā skaitā valsts IKT organizācija, koplietošanas IKT organizācija, Forums, resoru IKT organizācijas un resoru IKT vadības padomes. Savukārt modeļa 2.ieviešanas etapā tiks precizēta un paplašināta modelī ietilpstošo organizatorisko vienību kompetence un atbildība. Šajā etapā tiks izstrādāts valsts IKT pārvaldības likumprojekts, kas ļaus pilnvērtīgi ieviest un normatīvi noteikt modeli, ieskaitot valsts, resora un koplietošanas IKT pārvaldības organizāciju vadītāju pilnvaras, Foruma kompetenci, kā arī deleģējumu koplietošanas IKT pārvaldības organizācijas darbībai.  Modeļa 1.ieviešanas etapu plānots īstenot sešu mēnešu laikā pēc koncepcijas apstiprināšanas Ministru kabinetā (t.i., līdz 2013.gada 19.augustam), bet 2.ieviešanas etapu – 30 mēnešu laikā (t.i., līdz 2015.gada 19.augustam).  Atbilstoši koncepcijas 6.1.apakšpunktam „Optimālā valsts IKT pārvaldības modeļa 1.ieviešanas etaps” modeļa 1.ieviešanas etapā Forums funkcionēs kā konsultatīva institūcija. Tā ietvaros pieņemtajiem lēmumiem būs rekomendējošs raksturs. Savukārt, atbilstoši koncepcijas 6.2.apakšpunktam „Optimālā valsts IKT pārvaldības modeļa 2.ieviešanas etaps” modeļa 2.ieviešanas etapā Forumam tiks dotas tiesības atbalstīt vai noraidīt iestāžu IKT attīstības projektus un būtiskākos izmaiņu pieprasījumus.  Atbilstoši koncepcijas 6.punktam „Optimālā valsts IKT pārvaldības organizatoriskā modeļa ieviešanas scenārijs” katrā rīcības virzienā modeļa ieviešanai ir paredzēts sagatavot tiesisko bāzi, nodrošinot ārējo normatīvo aktu izstrādi un apstiprināšanu modelī paredzēto institūciju (arī Foruma) izveidei un darbības reglamentācijai.  Lai pilnvērtīgi ieviestu modeli, visu valsts IKT pārvaldībā iesaistīto pušu (valsts IKT organizācijas, resora IKT organizāciju, koplietošanas IKT organizācijas, Foruma) lomas, pienākumi un tiesības atbilstoši koncepcijas 6.4.apakšpunktam „Valsts IKT pārvaldības likums” tiks noteiktas Valsts IKT pārvaldības likumā. Tā izstrāde ir paredzēta modeļa 2.ieviešanas etapā (saskaņā ar Ministru kabineta 2013.gada 19.februāra rīkojuma Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis”” 4.punktu attiecīgo likumprojektu ir uzdots izstrādāt un iesniegt Ministru kabinetā līdz 2014.gada 19.augustam). Savukārt, lai īstenotu modeļa 1.ieviešanas etapu, kurā ir paredzēts izveidot visas būtiskās modeļa strukturālās komponentes un uzsākt to darbību, jau šajā etapā līdz 2013.gada 19.augustam nepieciešams izstrādāt un apstiprināt tiesisko bāzi Foruma un citu modelī paredzēto institūciju darbībai. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Noteikumu projekta mērķis ir reglamentēt Foruma darbību, nosakot Foruma kompetenci (uzdevumus un tiesības) atbilstoši modeļa 1.ieviešanas etapam, kā arī noteikt Foruma sastāvu (dalībnieku sarakstu). Modeļa 1.ieviešanas etapā Foruma darbību ir paredzēts reglamentēt ar Ministru kabineta noteikumiem, jo tā ir saistīta ar valsts IKT pārvaldību starpnozaru (pārresoru) līmenī.  Modeļa 2.ieviešanas etapā ir paredzēts izstrādāt Valsts IKT pārvaldības likumu, kurā tiks ietverts deleģējums Foruma darbības reglamentēšanai. Savukārt, modeļa 1.ieviešanas etapā attiecīgos Ministru kabineta noteikumus ir paredzēts izdot saskaņā ar Valsts pārvaldes iekārtas likuma 13.pantu (atbilstoši tam tiešās pārvaldes institucionālo sistēmu veido un tās darba organizāciju nosaka Ministru kabinets).  Saskaņā ar noteikumu projektu Forums īsteno savu darbību, izskatot Foruma kompetencei atbilstošus jautājumus un pieņemot tajos lēmumus (Foruma lēmumiem ir rekomendējošs raksturs). Noteikumu projektā ietvertā Foruma darba kārtība ļauj organizēt Foruma darbību gan sēdēs, gan laikā starp sēdēm.  Noteikumu projekts sagatavo tiesisko bāzi Foruma darbības uzsākšanai, kas ir paredzēta modeļa 1.ieviešanas etapā, un līdz ar to pilnībā īsteno šajā etapā paredzēto aktivitāti – tiesiskās bāzes sagatavošanu – vienā no rīcības virzieniem modeļa ieviešanai – Foruma izveide. |
| 5. | Projekta izstrādē iesaistītās institūcijas | Vides aizsardzības un reģionālās attīstības ministrija |
| 6. | Iemesli, kādēļ netika nodrošināta sabiedrības līdzdalība | Noteikumu projektam nav tiešas ietekmes uz sabiedrību, jo tas ir saistīts ar valsts IKT pārvaldību. Ņemot to vērā, nodrošināt sabiedrības līdzdalību noteikumu projekta izstrādē nav nepieciešams. |
| 7. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildē ir iesaistītas institūcijas, kuras pārstāv foruma dalībnieki. Institūcijas ir šādas:  1) VARAM (kā vadoša valsts pārvaldes iestāde IKT jomā), kuras valsts sekretāra vietnieks IKT jautājumos vada Forumu. VARAM materiāltehniski nodrošina Foruma darbību, veicot Foruma sekretariāta funkciju;  2) Valsts reģionālās attīstības aģentūra (kā institūcija, kurai ir jānodrošina koordinēta un vienota IKT koplietošanas pakalpojumu un risinājumu pārvaldība, ieviešana un uzturēšana valstī);  3) visas ministrijas (kā institūcijas, kuras apstiprina augstākās atbildīgās amatpersonas IKT pārvaldības jautājumos attiecīgo valsts pārvaldes nozaru (resoru) līmenī);  4) Satiksmes ministrija (kā vadoša valsts pārvaldes iestāde elektronisko sakaru jomā);  5) Latvijas Pašvaldību savienība (kā biedrība, kura ir tiesīga pārstāvēt pašvaldības IKT jautājumos). |
| 2. | Projekta izpildes ietekme uz pārvaldes funkcijām | Projekta izpilde tieši neietekmē tajā iesaistīto institūciju funkcijas un uzdevumus. Savukārt, atbilstoši projektam ir paredzēts, ka minēto institūciju pārstāvji (Foruma dalībnieki) veicina Foruma lēmumu (tiem ir rekomendējošs raksturs) ievērošanu attiecīgajās valsts pārvaldes nozarēs (resoros) vai institūcijās, kuras tie pārstāv, kā arī sniedz Foruma priekšsēdētājam izvērtēšanai informāciju par Foruma lēmumu izpildes gaitu un rezultātiem. Līdz ar to projekta izpildē ir paredzēts, ka Forumā pārstāvētās institūcijas turpmāk veiks tām noteiktas funkcijas un uzdevumus IKT jomā, ņemot vērā Forumā izskatītos jautājumus un pieņemtos lēmumus. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Izpildot projektu, valsts IKT pārvaldības jomā tiks izveidota jauna koleģiāla starpnozaru konsultatīvā un metodiskā institūcija (Forums), kuras kompetencē ir veicināt efektīvu valsts IKT pārvaldību.  Forumā darbosies augstākās atbildīgās amatpersonas attiecīgo valsts pārvaldes nozaru (resoru) IKT pārvaldības jautājumos, kā arī Satiksmes ministrijas pārstāvis elektronisko sakaru jautājumos un Latvijas Pašvaldību savienības pārstāvis IKT jautājumos. Foruma kompetencei atbilstošu jautājumu izskatīšanai ir paredzēts piesaistīt publiskā un privātā sektora IKT speciālistus.  Pašlaik esošās institūcijas nevar izpildīt projektu, jo tās nevar nodrošināt visu minēto amatpersonu, pārstāvju un speciālistu iesaistīšanu koleģiālajā darbībā valsts IKT pārvaldības jautājumos atbilstoši koncepcijai. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Projekts šo jomu neskar |
| 6. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Vides aizsardzības un reģionālās attīstības ministrs E.Sprūdžs

Vizē:  
Vides aizsardzības un reģionālās attīstības ministrijas  
valsts sekretārs A.Antonovs

13.08.2013. 15:16

1274

Ķeņģis 66016528

[vitalijs.kengis@varam.gov.lv](mailto:vitalijs.kengis@varam.gov.lv)